*****

ΑΠΟΦΑΣΗ ΤΗΣ ΕΠΙΤΡΟΠΗΣ

της 30ής Νοεμβρίου 1983

για την έγκριση προγράμματος σχετικά με την εμπορία του νωπού γάλακτος και των νωπών γαλακτοκομικών προϊόντων στις Κάτω Χώρες σύμφωνα με τον κανονισμό (ΕΟΚ) αριθ. 355/77 του Συμβουλίου

(Το κείμενο στην ολλανδική γλώσσα είναι το μόνο αυθεντικό)

(83/620/ΕΟΚ)

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Οικονομικής Κοινότητας,

τον κανονισμό (ΕΟΚ) αριθ. 355/77 του Συμβουλίου της 15ης Φεβρουαρίου 1977 περί κοινής δράσεως για τη βελτίωση των συνθηκών μεταποιήσεως και εμπορίας των γεωργικών προϊόντων (1), όπως τροποποιήθηκε τελευταία από τον κανονισμό (ΕΟΚ) αριθ. 3164/82 (2), και ιδίως το άρθρο 5,

Εκτιμώντας:

ότι, στις 21 Ιανουαρίου 1983, η ολλανδική κυβέρνηση ανακοίνωσε το πρόγραμμα σχετικά με την εμπορία του νωπού γάλακτος και των νωπών γαλακτοκομικών προϊόντων και έδωσε συμπληρωματικά στοιχεία στις 14 Ιουλίου 1983·

ότι ο στόχος του εν λόγω προγράμματος είναι η βελτίωση εμπορίας του νωπού γάλακτος και των νωπών γαλακτοκομικών προϊόντων, για να εξουδετερωθεί η καθοδική τάση που έχει σημειωθεί στις πωλήσεις νωπού γάλακτος και νωπών γαλακτοκομικών προϊόντων· ότι, συνεπώς, αποτελεί πρόγραμμα κατά την έννοια του άρθρου 2 του κανονισμού (ΕΟΚ) αριθ. 355/77·

ότι το πρόγραμμα εγκρίνεται, όσον αφορά τα σχέδια που υποβλήθηκαν μετά τις 30 Απριλίου 1983, υπό την επιφύλαξη της πολιτικής που υιοθετήσει η Κοινότητα για να αντιμετωπίσει τα διαρθρωτικά πλεονάσματα·

ότι η έγκριση αυτού του προγράμματος, βάσει των παραπάνω, δεν επηρεάζει τις αποφάσεις που λαμβάνονται δυνάμει του άρθρου 14 του κανονισμού (ΕΟΚ) αριθ. 355/77 όσον αφορά την κοινοτική χρηματοδότηση των σχεδίων του προαναφερθέντος τομέα·

ότι το πρόγραμα περιλαμβάνει, σε ικανοποιητικό βαθμό, στοιχεία που αναφέρονται στο άρθρο 3 του κανονισμού (ΕΟΚ) αριθ. 355/77, γεγονός που αποδεικνύει ότι οι στόχοι που αναφέρθηκαν στο άρθρο 1 του εν λόγω κανονισμού είναι δυνατόν να επιτευχθούν στο σχετικό τομέα· ότι η καθορισμένη προθεσμία για την έναρξη εφαρμογής του προγράμματος δεν υπερβαίνει την περίοδο που αναφέρεται στο άρθρο 3 παράγραφος 1 στοιχείο ζ) του εν λόγω κανονισμού·

ότι παραμένει εκκρεμές το ερώτημα υπό ποίες συνθήκες θα συνεχιστεί η κοινή δράση που θεσπίστηκε με τον κανονισμό (ΕΟΚ) αριθ. 355/77 μετά την λήξη της προθεσμίας που καθορίζει το άρθρο 16 παράγραφος 1 του εν λόγω κανονισμού· ότι πρέπει, συνεπώς, να περιοριστεί η έγκριση του προγράμματος στις αιτήσεις που αναφέρονται στο άρθρο 24 παράγραφος 4 του κανονισμού (ΕΟΚ) αριθ. 355/77·

ότι τα μέτρα που προβλέπονται στην παρούσα απόφαση είναι σύμφωνα με τη γνώμη της Μόνιμης Επιτροπής Γεωργικών Διαρθρώσεων,

ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:

Άρθρο 1

1. Εγκρίνεται το πρόγραμμα σχετικά με την εμπορία του νωπού γάλακτος και των νωπών γαλακτοκομικών προϊόντων, που ανακοινώθηκε στις 21 Ιανουαρίου 1983 και συμπληρώθηκε στις 14 Ιουλίου 1983 από την ολλανδική κυβέρνηση, σύμφωνα με τον κανονισμό (ΕΟΚ) αριθ. 355/77.

2. Η έγκριση του προγράμματος αφορά μόνο τα σχέδια που υποβάλλονται πριν από την 1η Μαΐου 1984.

Άρθρο 2

Η παρούσα απόφαση απευθύνεται στο Βασίλειο των Κάτω Χωρών.

Βρυξέλλες, 30 Νοεμβρίου 1983.

Για την Επιτροπή

Poul DALSAGER

Μέλος της Επιτροπής

(1) ΕΕ αριθ. L 51 της 23. 2. 1977, σ. 1.

(2) ΕΕ αριθ. L 332 της 27. 11. 1982, σ. 1.